BG
C 156/46
☒
5.
Официален вестник на Европейския съюз
3.5.2023 г.
Изменения на продуктовата спецификация на регистрирано ЗНП или ЗГУ, за които не е публикуван единен (или равностоен на него) документ и които не следва да се квалифицират като несъществени в съответствие с член 53, параграф 2, трета алинея от Регламент (ЕС) № 1151/2012.
Изменение/изменения С оглед на опита, натрупан във връзка с практическите аспекти на защитеното наименование от момента на неговото установяване, исканите изменения в продуктовата спецификация са необходими с цел да се предостави по-подробно описание на всички важни производствени условия и условия на предлагане на пазара, включително различните етапи на производство, и да се гарантира качеството на ЗНП „Vorarlberger Bergkäse“.
Предишната продуктова спецификация, състояща се от няколко отделни документа и приложения, беше обединена в единен документ, преработен и актуализиран с цел осигуряване на по-ясно описание на изискванията, по-специално по отношение на метода на производство и доказателството за произход, с което се способства за запазване на качеството на ЗНП „Vorarlberger Bergkäse“.
Тези изменения по-конкретно се отнасят до:
1.
Описание на продукта
Текстът в точка 5, буква б) (Описание) и допълненията към тази точка от първоначалната продуктова спецификация са включени в точка 4.2 (Описание).
На свой ред тази точка е разделена на точки 4.2.1 (Общи положения) и 4.2.2 (Характеристики).
Първоначалният текст е конкретизиран и структуриран.
Съдържанието на мазнини в сухото вещество е заличено.
Теглото на отделните пити сирене е увеличено на 7—40 kg (вместо 8—35 kg), а диапазонът на височината на калъпа е разширен на 8—12 cm (преди 10—12 cm).
Минималният период на зреене е определен на 3 месеца.
Точка 5, буква б) от продуктовата спецификация: „„Vorarlberger Bergkäse“ се произвежда от натурално сурово (краве) мляко с приблизително 50 % мазнини в сухото вещество и има узряла до суха зърнеста кора на петна, чийто цвят варира от жълтокафяв до кафяв.
Теглото на питите е между 8 и 35 kg, а височината им е 10—12 cm.
Кръглите шупли, с размер приблизително колкото грахово зърно, варират от матови до лъскави и са равномерно разположени.
Сиренето е твърдо до полутвърдо, с цвят на слонова кост до светложълто.
Вкусът му е пикантен до лют.
Суровината е мляко от крави, които пасат на високопланински пасища и в долините, подходящо за производството на твърдо сирене и получено без използване на силаж като храна.
Използва се само естествено сирище.“ и допълненията към точка 5, буква б) „Несъмнено най-съществените отличителни характеристики са стриктното спазване на правилата за хранене (вж. приложението), малките високопланински мандри, грижливият ръчен процес на зреене и вниманието, което се отделя на сиренето „Vorarlberger Bergkäse“, традиционната преработка на натуралното сурово мляко, получено без използване на силаж като храна, както и уменията на производителите на сиренето.
Само стопанства с чисто екстензивно управление на пасищата — без производство или хранене със силаж — имат право да доставят мляко.
Смесените стопанства (стопанства, в които хранят младите животни със силаж) нямат право да доставят мляко.
Млякото се доставя поне веднъж дневно и се преработва директно в мандрата.
Запазването на занаятчийското производство и внимателната преработка на сиренето се гарантират благодарение на факта, че то се произвежда в малки стопанства.
Това обуславя и специалното качество и дългия срок на годност на сиренето „Vorarlberger Bergkäse“.“ се преформулират, както следва:
4.2.
Описание
4.2.1.
Общи положения „Vorarlberger Bergkäse“ е твърдо сирене, произведено от натурално сурово краве мляко от високопланински райони или долини и получено без използване на силаж като храна.
Стопанствата, в които хранят младите животни със силаж (смесените стопанства), нямат право да доставят мляко.
Теглото на пита сирене е между 7 и 40 kg, височината ѝ е 8—12 cm, като сиренето зрее най-малко 3 месеца.